9ae50c2011bcbabd69967ea1dfc49a40
### Πως πάω στα Σύβοτα;


travelmyth.gr
2020.50

Στα Σύβοτα μπορείτε να μεταβείτε **οδικώς**. Η απόσταση που θα διανύσετε από την [Αθήνα](https://www.travelmyth.gr/αθηνα/ξενοδοχεια) μέχρι τα Σύβοτα είναι περίπου 460 χλμ. και 350 χλμ. από τη [Θεσσαλονίκη](https://www.travelmyth.gr/θεσσαλονικη-κεντρικη-μακεδονια/ξενοδοχεια) αντίστοιχα.  

  

Αν επιλέξετε να μεταβείτε από την Αθήνα στα Σύβοτα με Ι.Χ., θα κατευθυνθείτε προς [Κόρινθο](https://www.travelmyth.gr/κορινθος-πελοποννησος/ξενοδοχεια), θα ακολουθήσετε την Ολυμπία Οδό για [Πάτρα](https://www.travelmyth.gr/πατρα/ξενοδοχεια) και μετά το [Αντίρριο](https://www.travelmyth.gr/αντιρριο/ξενοδοχεια) θα προχωρήσετε στην Ιονία Οδό. Στο ύψος των [Ιωαννίνων](https://www.travelmyth.gr/ιωαννινα-ηπειρος/ξενοδοχεια), θα οδηγήσετε στην Εγνατία Οδό με προορισμό την έξοδο για Σύβοτα. Από τη Θεσσαλονίκη, θα ακολουθήσετε την Εθνική Οδό προς [Βέροια](https://www.travelmyth.gr/βεροια/ξενοδοχεια) και στη συνέχεια θα προχωρήσετε στην Εγνατία Οδό μέχρι την έξοδο για Σύβοτα.  

  

Μπορείτε να μεταβείτε στα Σύβοτα και με ΚΤΕΛ από τον Σταθμό Κηφισού της Αθήνας ή τα ΚΤΕΛ Θεσσαλονίκης. Τα δρομολόγια του ΚΤΕΛ [Θεσπρωτίας](https://www.travelmyth.gr/θεσπρωτια/ξενοδοχεια) προγραμματίζονται για την Πλαταριά με ανταπόκριση στην [Ηγουμενίτσα](https://www.travelmyth.gr/ηγουμενιτσα/ξενοδοχεια).  

  

Αν σκοπεύετε να επισκεφθείτε τα Σύβοτα με το σκάφος σας, **μαρίνα** θα βρείτε στην Πλαταριά που απέχει 9 χλμ. από τα Σύβοτα, αλλά και στα Σύβοτα. Μικρό **λιμάνι** για σκάφη αναψυχής υπάρχει και στον κόλπο του Αρίλλα, κοντά στην κωμόπολη Πέρδικα.  

  

Η Ηγουμενίτσα βρίσκεται σε απόσταση 22 περίπου χλμ. από τα Σύβοτα, όπου βρίσκεται ένα από τα μεγαλύτερα σε κίνηση λιμάνια της [Ελλάδας](https://www.travelmyth.gr/ελλαδα/ξενοδοχεια). Το λιμάνι της Ηγουμενίτσας εξυπηρετεί στην ακτοπλοϊκή σύνδεση της περιοχής με τα [νησιά του Ιονίου](https://www.travelmyth.gr/νησια-ιονιου/ξενοδοχεια), την Πάτρα αλλά και την [Ιταλία](https://www.travelmyth.gr/ιταλια/ξενοδοχεια). Δρομολόγια πλοίων εκτελούνται από την [Ανκόνα](https://www.travelmyth.gr/ανκονα-μαρκε/ξενοδοχεια), το [Μπάρι](https://www.travelmyth.gr/μπαρι-απουλια/ξενοδοχεια), τη [Βενετία](https://www.travelmyth.gr/βενετια-βενετο/ξενοδοχεια) και το [Μπρίντιζι](https://www.travelmyth.gr/μπριντιζι-απουλια/ξενοδοχεια) της Ιταλίας. Η Ηγουμενίτσα συνδέεται επίσης με την Πάτρα, την [Κέρκυρα](https://www.travelmyth.gr/κερκυρα/ξενοδοχεια), τον [Μώλο](https://www.travelmyth.gr/μωλος/ξενοδοχεια) Κέρκυρας, τη [Λευκίμμη](https://www.travelmyth.gr/λευκιμμη/ξενοδοχεια), τους [Παξούς](https://www.travelmyth.gr/παξοι/ξενοδοχεια) και τη [Ζάκυνθο](https://www.travelmyth.gr/ζακυνθος/ξενοδοχεια).  

  

Τα πλησιέστερα **αεροδρόμια** στα Σύβοτα είναι ο Κρατικός Αερολιμένας Ιωαννίνων «Βασιλεύς Πύρρος», ο Κρατικός Αερολιμένας Ακτίου και ο Κρατικός Αερολιμένας Κέρκυρας «Ι. Καποδίστριας».



b7039598db45a12bcbafa690aac2b9f9
### Που να μείνω στα Σύβοτα;


travelmyth.gr
2020.50

Στα Σύβοτα υπάρχουν πολλά καταλύματα για να επιλέξετε μέρος διαμονής ανάλογα με τις προτιμήσεις σας. Στην περιοχή θα βρείτε πολυτελή θέρετρα, ξενοδοχεία, βίλες, σπίτια, διαμερίσματα και ξενώνες με παροχές που θα ικανοποιήσουν όλους τους επισκέπτες. Τα Σύβοτα είναι στη λίστα με τους ανερχόμενους δημοφιλείς προορισμούς της χώρας και διαθέτουν οργανωμένη τουριστική υποδομή. Πλήθος καταλυμάτων θα βρείτε στα **Σύβοτα**, στον κόλπο απέναντι από τις νησίδες Άγιος Νικόλαος και Μεγάλο Μουρτεμένο. Πολλές επιλογές σε διαμονή, φαγητό και δραστηριότητες θα έχετε επίσης νοτιότερα, στην περιοχή απέναντι από το νησάκι της **Αγίας Παρασκευής**. Η περιοχή της **Πλαταριάς** που απέχει 9 χλμ. περίπου από τα Σύβοτα διαθέτει επίσης καταλύματα, ψαροταβέρνες και beach bar. Αν επιλέξετε για τη διαμονή σας τα Σύβοτα ή την Πλαταριά, θα βρίσκεστε επίσης δίπλα σε μαρίνα για μικρά σκάφη.



88db867c1d01b386912a7ba37ecbf72e
### Ποια μέρη έχουν τα Σύβοτα;


travelmyth.gr
2020.50

Τα Σύβοτα είναι οικισμός που αναπτύσσεται γύρω από ένα μικρό γραφικό λιμάνι με πλακόστρωτη προκυµαία. Τα σπίτια με τα κόκκινα κεραμίδια και οι πράσινοι λόφοι που υψώνονται στην περιοχή δημιουργούν ένα τοπίο απίστευτης ομορφιάς. Οι κατάφυτες νησίδες **Άγιος Νικόλαος**, **Μαύρο Όρος ή Μούρτος**, **Μεγάλο Μουρτεμένο** και **Μικρό Μουρτεμένο** που βρίσκονται απέναντι από τα Σύβοτα συνθέτουν το σκηνικό της μεσογειακής εκδοχής των φιόρδ. Γύρω από τα νησάκια βρίσκονται κρυμμένοι όρμοι και παραλίες με πεντακάθαρα νερά.  

  

Σε απόσταση 9 χλμ. από τα Σύβοτα βρίσκεται το ψαροχώρι **Πλαταριά**. Ο κόλπος της Πλαταριάς διαθέτει μαρίνα για μικρά σκάφη και μία μεγάλη αμμώδη παραλία. Στην περιοχή θα βρείτε επίσης καταλύματα, ταβέρνες και αναψυκτήρια.  

  

Νοτιότερα των Συβότων, βρίσκεται η παραλία της **Αγίας Παρασκευής**, δίπλα σε παραθαλάσσιο οικισμό. Εκεί υπάρχουν επίσης καταλύματα και επιλογές σε φαγητό, με θέα το νησάκι την Αγίας Παρασκευής που βρίσκεται απέναντι από την παραλία σε κοντινή απόσταση από την ακτή.  

  

Σε απόσταση 12 περίπου χλμ. από τα Σύβοτα συναντάται η κωμόπολη **Πέρδικα**. Το φυσικό τοπίο της περιοχής και οι μοναδικού κάλλους παραλίες που βρίσκονται σε κοντινή απόσταση από την Πέρδικα είναι μερικοί από τους λόγους για τους οποίους αξίζει να την επισκεφθείτε.  

  

Η πρωτεύουσα του Νομού Θεσπρωτίας, **Ηγουμενίτσα**, βρίσκεται 22 χλμ. βόρεια των Συβότων. Εκεί βρίσκεται το πρώτο σε κίνηση λιμάνι της [Δυτικής Ελλάδας](https://www.travelmyth.gr/δυτικη-ελλαδα/ξενοδοχεια) που είναι επίσης το δεύτερο σε επιβατική κίνηση λιμάνι της χώρας μετά τον [Πειραιά](https://www.travelmyth.gr/πειραιας/ξενοδοχεια).



73fe9d065e2cf57e66c11ddb74f6d8d6
### Ποια είναι τα αξιοθέατα στα Σύβοτα;


travelmyth.gr
2020.50

Στα Σύβοτα, θα έχετε την ευκαιρία να θαυμάσετε πολλά αξιοθέατα.  

  

Οι παραλίες **Μπέλα Βράκα** και **Πισίνα** είναι ο λόγος που πολλοί επισκέπτες από την Ελλάδα και το εξωτερικό επισκέπτονται κάθε χρόνο τα Σύβοτα. Οι **παραλίες** των Συβότων με τα καταγάλανα νερά και τις κατάφυτες ακτές θυμίζουν Καραϊβική.  

  

Στη νησίδα Μαύρο Όρος ή αλλιώς Μούρτος απέναντι από τα Σύβοτα, βρίσκεται ο **Φάρος του Μούρτου**. Πρόκειται για οκταγωνικό φάρο ύψους 14 μέτρων που κατασκευάστηκε το 1884 από τη Γαλλική Εταιρεία Οθωμανικών φάρων. Μπορείτε να δείτε τον εντυπωσιακό φάρο επισκέπτοντας την περιοχή δια θαλάσσης.  

  

Σε λόφο νοτιοανατολικά των Συβότων βρίσκεται ο **αρχαίος οικισμός Βραχώνα**. Ο εγκαταλειμμένος παραδοσιακός οικισμός αποτελείται από 50 περίπου σπίτια που χρονολογούνται από τον 18ο-19ο αιώνα. Τα περισσότερα σπίτια που συναντώνται είναι φτιαγμένα με πέτρα της περιοχής και είναι διώροφα με θολωτές κατασκευές στο ισόγειο. Δυτικά του οικισμού υπάρχουν ερείπια μικρής ακρόπολης, που αποτελεί το μοναδικό δείγμα οχυρωμένου προϊστορικού οικισμού στη Θεσπρωτία.  

  

Αρχαίος οικισμός εντοπίζεται επίσης στο χωριό Πολυνέρι όπου θα δείτε και το **Κάστρο Πολυνερίου**. Το κάστρο βρίσκεται σε φυσικά οχυρωμένη θέση και περιβάλλεται από πολυγωνικό τείχος. Μπορείτε να φτάσετε στο σημείο μέσω πεζοπορικής διαδρομής με αφετηρία τα Σύβοτα, αφού πρώτα διασχίσετε τον αρχαίο οικισμό του Βραχώνα.  

  

Στη νησίδα Μαύρο Όρος ή όπως αλλιώς ονομάζεται, Μούρτος, υπάρχουν εντυπωσιακά **σπήλαια** με σταλακτίτες.  

  

Στην Πλαταριά, 9 περίπου χλμ. από τα Σύβοτα λειτουργεί το **Λαογραφικό Μουσείο Πλαταριά**. Μουσεία θα βρείτε και στην ευρύτερη περιοχή των Συβότων, με το σημαντικότερο αυτών το **Αρχαιολογικό Μουσείο Ηγουμενίτσας**.  

  

Σε απόσταση τριών χιλιομέτρων από την Πλαταριά βρίσκεται το **ξωκλήσι της Αγίας Παρασκευής**. Η εκκλησία χτίστηκε τη δεκαετία του '60, στη θέση που υπήρχε μοναστήρι από την εποχή της Ενετοκρατίας.  

  

Αξιοθέατο της περιοχής αποτελεί το κάστρο της αρχαίας πόλης Ελίνας, το **Δυμόκαστρο**. Βρίσκεται στην κορυφή του λόφου Καραβοστάσι, κοντά στην κωμόπολη Πέρδικα. Το κάστρο χρονολογείται από τον 4ο αιώνα π.Χ. και η θέα από το σημείο κόβει την ανάσα.  

  

Το **Νεκρομαντείο Αχέροντα** και οι **Πηγές του Αχέροντα** είναι επίσης αξιοθέατα στην περιοχή ανατολικά της [Πάργας](https://www.travelmyth.gr/παργα/ξενοδοχεια), που βρίσκεται σε κοντινή απόσταση από τα Σύβοτα. Στην ευρύτερη περιοχή των Συβότων, αξιοθέατο θεωρείται ο **ποταμός Θύαμις ή Καλαμάς** που αποτελεί τον μεγαλύτερο ποταμό της [Ηπείρου](https://www.travelmyth.gr/ηπειρος/ξενοδοχεια) και το Δέλτα του προστατεύεται από το δίκτυο Natura 2000.



c54838a1154f9d719efda5dbbd1639b0
### Ποιες παραλίες έχουν τα Σύβοτα;


travelmyth.gr
2020.50

Οι παραλίες στα Σύβοτα έχουν εξωτική ομορφιά και το τοπίο με το έντονο πράσινο της βλάστησης και το γαλάζιο της θάλασσας θυμίζει Καραϊβική.  

  

Μία από τις πιο γνωστές παραλίες των Συβότων είναι η **Μπέλα Βράκα**. Το ένα τμήμα της παραλίας βρίσκεται μπροστά από τα Σύβοτα και το άλλο στο νησάκι Μεγάλο Μουρτεμένο πολύ κοντά στην ακτογραμμή. Σε απόσταση 800 μέτρων από τον οικισμό συναντάται η παραλία του ηπειρωτικού τμήματος, από όπου μπορείτε να βρεθείτε απέναντι, στο ακατοίκητο νησάκι Μουρτεμένο. Η σύνδεση των δύο παραλιών που φέρουν την ονομασία Μπέλα Βράκα γίνεται μέσω υποθαλάσσιας λωρίδας άµµου με βάθος μερικών εκατοστών. Μπορείτε να περπατήσετε έως και τις δύο πλευρές της παραλίας και να κάνετε το μπάνιο σας μέσα σε ένα κατάφυτο περιβάλλον με τιρκουάζ νερά. Η παραλία Μπέλα Βράκα είναι ιδιαίτερα δημοφιλής και δεν είναι οργανωμένη.  

  

Φημισμένη σε παγκόσμιο επίπεδο είναι και η παραλία **Πισίνα** που βρίσκεται στο νησάκι Μούρτος ή Μαύρο Όρος, στη θαλάσσια περιοχή απέναντι από τα Σύβοτα. Η πρόσβαση στην παραλία γίνεται μόνο με πλωτό μέσο. Τα νερά στην παραλία Πισίνα είναι κρυστάλλινα και έχουν μία εντυπωσιακή τιρκουάζ απόχρωση. Το σκηνικό είναι άκρως εντυπωσιακό και αξίζει να σημειωθεί πως η παραλία διαθέτει φυσική σκιά. Αν δεν έχετε σκάφος, μπορείτε να νοικιάσετε στην περιοχή ή να επισκεφθείτε τη μαγική παραλία με καραβάκι που πραγματοποιεί τη διαδρομή από το λιμάνι των Συβότων.  

  

Σε απόσταση ενός χιλιομέτρου από τα Σύβοτα προς τα ανατολικά βρίσκεται η παραλία **Ζάβια**. Ο κόλπος περιτριγυρίζεται από πράσινο με τα δέντρα να φτάνουν κοντά στη θάλασσα και να δημιουργούν σκιά. Τα νερά είναι κρύα, λόγω της ύπαρξης υπόγειας πηγής στην περιοχή. Στην παραλία θα βρείτε ομπρέλες και ξαπλώστρες, καντίνα και εξοπλισμό για θαλάσσια σπορ.  

  

Οι επόμενες παραλίες που συναντώνται με κατεύθυνση προς Πάργα είναι η **Μεγάλη Άμμος ή Μέγα Άμμος** και η **Μικρή Άμμος**. Και οι δύο αυτές παραλίες είναι ιδιαίτερα δημοφιλείς και είναι οργανωμένες. Στη Μεγάλη Άμμο υπάρχουν μερικές ταβέρνες και ενοικιαζόμενα δωμάτια, ενώ το χαρακτηριστικό της παραλίας Μικρή Άμμος είναι ότι προτιμάται από νέους λόγω των beach bar και της μουσικής.  

  

Στα νότια, δίπλα από την παραλία Μικρή Άμμος βρίσκεται η παραλία **Μεγάλο Ντράφι**. Στην παραλία θα συναντήσετε βότσαλα, άμμο, ξαπλώστρες, ομπρέλες και αναψυκτήριο. Νοτιότερα βρίσκεται η παραλία της **Αγίας Παρασκευής**, απέναντι από το κατάφυτο νησάκι Αγία Παρασκευή. Η πανέμορφη βοτσαλωτή παραλία είναι οργανωμένη και στο άκρο της υπάρχει εκκλησάκι.  

  

Πολύ κοντά στο κέντρο των Συβότων βρίσκεται η παραλία **Κάρβουνο**, ιδανικός προορισμός για χαλαρωτικές οικογενειακές στιγμές. Βόρεια του λιμανιού των Συβότων βρίσκεται η παραλία **Γαλλικός Μόλος**. Στην παραλία με τη χοντρή άμμο και τα βότσαλα λειτουργεί τουριστική επιχείρηση. Για να φτάσετε στο Γαλλικό Μόλο, ακολουθείτε το μονοπάτι των ερωτευμένων και διανύετε απόσταση 150 μέτρων. Η παραλία είναι το ιδανικό μέρος για να απολαύσετε το ηλιοβασίλεμα.  

  

Βόρεια από τον Γαλλικό Μόλο συναντώνται με τη σειρά οι παραλίες **Ζέρη** και ΔΕΗ. Η παραλία Ζέρη είναι οργανωμένη αμμουδιά με ρηχά νερά, εστιατόριο και beach bar. Στην παραλία **ΔΕΗ** θα απολαύσετε το μπάνιο σας σε έναν καταπράσινο κόλπο όπου θα βρείτε ξαπλώστρες και ομπρέλες.  

  

Εννέα χιλιόμετρα βόρεια από τα Σύβοτα βρίσκεται η παραλία **Πλαταριάς**, μπροστά από το ομώνυμο ψαροχώρι. Το μήκος της παραλίας είναι περίπου ενάμιση χιλιόμετρο και είναι ρηχή αμμουδιά. Δίπλα στην παραλία υπάρχουν πολλές ταβέρνες για να γευτείτε φρέσκο ψάρι και στην περιοχή θα συναντήσετε επίσης μαρίνα για σκάφη αναψυχής.  

  

Φημισμένη είναι και η παραλία **Διαπόρτι** που βρίσκεται στη δυτική πλευρά του Άγιου Νικολάου, της νησίδας που παρεμβάλλεται ανάμεσα στα Σύβοτα και το νησάκι Μούρτος ή Μαύρο Όρος. Την παραλία Διαπόρτι μπορείτε να προσεγγίσετε μόνο δια θαλάσσης.  

  
 
Αξιόλογες παραλίες στην ευρύτερη περιοχή είναι ο **Αρίλλας** και το Καραβοστάσι, νότια από τα Σύβοτα, προς την Πάργα. Στον κόλπο του Αρίλλα με τα ρηχά νερά, η παραλία είναι οργανωμένη και υπάρχει λιμανάκι από όπου πραγματοποιούνται ακτοπλοϊκά δρομολόγια για την Κέρκυρα και τους Παξούς. Το **Καραβοστάσι** είναι δημοφιλής, πλήρως οργανωμένη παραλία μεγάλου πλάτους με λευκή άμμο. Τα νερά στο Καραβοστάσι είναι βαθιά και το τοπίο μαγεύει τους επισκέπτες με τα γαλανά νερά και τους πράσινους λόφους δεξιά και αριστερά της ακτής.



8a289d486645ac6d8d44015dd37147ba
### Τι δραστηριότητες μπορώ να κάνω στα Σύβοτα;


travelmyth.gr
2020.50

Τα Σύβοτα είναι μία περιοχή με ιδιαίτερο ενδιαφέρον, όπου θα έχετε τη δυνατότητα να κάνετε πολλές δραστηριότητες.  

  

Μπορείτε να πάρετε ένα από τα καραβάκια που ξεκινούν από το λιμάνι των Συβότων και να επισκεφθείτε τα **νησάκια** Άγιος Νικόλαος, Μούρτος ή Μαύρο Όρος και Μεγάλο Μουρτεμένο όπου θα βρείτε μοναδικής ομορφιάς παραλίες, όπως η Πισίνα και το Διαπόρτι. Θα συναντήσετε ακόμη σπήλαια και τον εντυπωσιακό Φάρο του Μούρτου.  

  

Από τον οικισμό των Συβότων, μπορείτε να φτάσετε με τα πόδια στην ξακουστή παραλία Μπέλα Βράκα και να κολυμπήσετε στην ακτή του ηπειρωτικού τμήματος ή αυτή που βρίσκεται στο νησάκι Μουρτεμένο. Η πρόσβαση και στις δύο πλευρές της **παραλίες** γίνεται με τα πόδια. Άλλη επιλογή είναι να ακολουθήσετε το **μονοπάτι των ερωτευμένων** μήκους 150 μέτρων και να φτάσετε στην παραλία Γαλλικός Μόλος.  

  

Από την ξηρά, μπορείτε να επισκεφθείτε εντυπωσιακές παραλίες και **γραφικούς οικισμούς** με αυτοκίνητο ή λεωφορείο. Βόρεια, αξίζει να επισκεφθείτε την Πλαταριά με την ομώνυμη αμμουδιά και νότια την ορεινή Πέρδικα. Η ευρύτερη περιοχή της Θεσπρωτίας έχει πολύ όμορφα μέρη που μπορείτε εύκολα να προσεγγίσετε από τα Σύβοτα, όπως η κοσμοπολίτικη Πάργα.  

  

Αν θέλετε να επισκεφθείτε την Κέρκυρα, τους Παξούς και τους [Αντίπαξους](https://www.travelmyth.gr/αντιπαξος/ξενοδοχεια), μπορείτε να κάνετε μία **ημερήσια κρουαζιέρα** με αφετηρία το λιμάνι των Συβότων. Πλοία για τους Παξούς και την Κέρκυρα ξεκινούν επίσης από το λιμανάκι του Αρίλλα, νότια των Συβότων.  

  

Θαλάσσιες δραστηριότητες που μπορείτε να απολαύσετε στην περιοχή των Συβότων είναι **κατάδυση**, **snorkelling** και **θαλάσσιο αλεξίπτωτο** ή αλλιώς **parasailing**. Αν κατευθυνθείτε προς τον ποταμό Αχέροντα, θα βρείτε εξοπλισμό για **canoe**, **kayak** και υπέροχα μέρη για **ιππασία**.  

  

Η **πεζοπορία** είναι επίσης δραστηριότητα που μπορείτε να κάνετε στα Σύβοτα. Ενδιαφέρον παρουσιάζει η πεζοπορική διαδρομή που ξεκινά από τα Σύβοτα, διέρχεται από τον αρχαίο οικισμό του Βραχώνα και καταλήγει στο Κάστρο Πολυνερίου.  

  

Τα **μουσεία** που μπορείτε να επισκεφθείτε στην περιοχή είναι το Λαογραφικό Μουσείο Πλαταριά, αλλά και το Αρχαιολογικό Μουσείο Ηγουμενίτσας.



20e0673eda919736c958d645b995927b
### Που να πάω στα Σύβοτα;


travelmyth.gr
2020.50

Στα Σύβοτα θα επισκεφθείτε μερικές από τις καλύτερες παραλίες της Ελλάδας, γραφικούς οικισμούς και ιστορικά μέρη.  

  

Οι παραλίες **Μπέλα Βράκα** και **Πισίνα** είναι από τις ωραιότερες που θα συναντήσετε και θυμίζουν Καραϊβική. Τα κατάφυτα νησάκια που συναντώνται σε απόσταση αναπνοής από τα Σύβοτα διαθέτουν πεντακάθαρες παραλίες, σπήλαια και τον **Φάρο του Μούρτου**. Μπορείτε να φτάσετε έως τη νησίδα **Μεγάλο Μουρτεμένο** με τα πόδια, καθώς το τμήμα νερού που θα διανύσετε για να φτάσετε από τα Σύβοτα στο νησάκι είναι ιδιαίτερα ρηχό. Με τα πόδια μπορείτε να πάτε και στην παραλία **Γαλλικός Μόλος** για να απολαύσετε βουτιές και υπέροχο ηλιοβασίλεμα.  

  

Με πλωτό μέσο θα μπορέσετε να εξερευνήσετε όλες τις πλευρές των γειτονικών νησίδων Άγιος Νικόλαος, Μούρτος ή Μαύρο Όρος και Μουρτεμένο. Περιοχές με ιδιαίτερο ενδιαφέρον είναι επίσης η **Πλαταριά** που βρίσκεται 9 χλμ. βόρεια των Συβότων και η **Πέρδικα** που βρίσκεται κοντά στην Πάργα. Η παράκτια περιοχή ανάμεσα στα Σύβοτα και στην Πάργα έχει πανέμορφους κόλπους, με τις πιο αξιόλογες παραλίες κοντά στα Σύβοτα να είναι η **Αγία Παρασκευή**, ο **Αρίλλας** και το **Καραβοστάσι**.  

  

Περιπλανηθείτε στο κέντρο των Συβότων για να εξερευνήστε τον **οικισμό** και να δοκιμάστε τοπικές γεύσεις.  

  

Μπορείτε να επισκεφθείτε τα αρχαία **κάστρα** της περιοχής, στο χωριό Πολυνέρι και στο Καραβοστάσι. Μέσω πεζοπορικής διαδρομής μπορείτε να φτάσετε και στον **αρχαίο οικισμό** Βραχώνα.  

  

Αν σας αρέσουν τα **μουσεία**, μπορείτε να επισκεφθείτε το Λαογραφικό Μουσείο Πλαταριά.  

  

Οι **εκδρομές** στις γύρω περιοχές δια ξηράς ή θαλάσσης θα σας επιτρέψουν να εξερευνήσετε πολλά μέρη με αφετηρία τα Σύβοτα. Με αυτοκίνητο ή λεωφορείο φτάνετε εύκολα στην **Πάργα** και στην **Ηγουμενίτσα** όπου θα δείτε μοναδικής ομορφιάς παραλίες και θα επισκεφθείτε τα **ποτάμια** Θύαμις ή Καλαμάς και Αχέροντας. Ημερήσιες εκδρομές με καραβάκι πραγματοποιούνται για τα γειτονικά **νησιά** Παξοί, Αντίπαξοι και Κέρκυρα.



3ff5f5b79d741af00aaf08f314594a4d
### Τι γεύσεις να δοκιμάσω στα Σύβοτα;


travelmyth.gr
2020.50

Στις ταβέρνες και τα εστιατόρια των Συβότων θα γευτείτε φρέσκα **ψάρια** και **θαλασσινά** που αλιεύονται στην περιοχή. Θα δοκιμάσετε νόστιμη **αστακομακαρονάδα**, **χταπόδι κρασάτο** και **καλαμαράκια στα κάρβουνα**. Θα έχετε επίσης πολλές επιλογές σε πιάτα με βάση το **κρέας** που γίνεται παραδοσιακά στη **σούβλα** ή στη **σχάρα**. Οι **ηπειρώτικες πίτες** είναι βασικό χαρακτηριστικό της κουζίνας της περιοχής και θα δοκιμάσετε πίτες με πολλές διαφορετικές γεύσεις σε φούρνους και ταβέρνες.  

  

Θα βρείτε επίσης πολλά εστιατόρια με ιταλική κουζίνα, για φρέσκα **ζυμαρικά** και **πίτσα**. Στα σοκάκια του οικισμού θα συναντήσετε πολλά καταστήματα για να δοκιμάσετε **παγωτό** σε αμέτρητες γεύσεις.  

  

Στα Σύβοτα θα βρείτε εξαιρετικό παρθένο **ελαιόλαδο**, **ελιές** και **μέλι**. Η **ρίγανη**, το **χαμομήλι** και το **φασκόμηλο** είναι αρωματικά φυτά που φύονται σε αφθονία στην περιοχή.  

  

Τα ποτά που θα έχετε τη δυνατότητα να δοκιμάσετε στα Σύβοτα είναι **κρασί** και **τσίπουρο** τοπικής παραγωγής.



0ee86510fadde6d50dfe2617d12e7e71
### Που βρίσκονται τα Σύβοτα;


travelmyth.gr
2020.50

Τα Σύβοτα βρίσκονται στη βορειοδυτική ακτογραμμή της Ηπείρου, στα νότια του νομού Θεσπρωτίας, απέναντι από τη νότια απόληξη της Κέρκυρας.



aa2ca4ffcbd507052d627b3c529969e7
### Που ανήκουν τα Σύβοτα;


travelmyth.gr
2020.50

Τα Σύβοτα είναι παραθαλάσσια περιοχή της Περιφέρειας Ηπείρου και υπάγονται στην Περιφερειακή Ενότητα Θεσπρωτίας.



1ee9832b7755b99e1adbe0b321bfb0c7
### Ποιος είναι ο πληθυσμός των Συβότων;


travelmyth.gr
2020.50

Σύμφωνα με την απογραφή του 2011, ο πληθυσμός των Συβότων ανέρχεται στους 875 κατοίκους.


